Nixtiequ ninfurmawkom dwar il-kwistjonijiet ewlenin li ser jiġu diskussi fis-summit tal-G20 f'Hangzhou fl-4 u l-5 ta' Settembru. Il-G20 għandu jkompli jaqdi rwol fl-indirizzar tal-kriżi internazzjonali tar-refuġjati Rispons globali komprensiv sabiex tinqasam ir-responsabbiltà fl-indirizzar tal-kriżi mingħajr preċedent tar-refuġjati u l-migrazzjoni u l-kawżi sottostanti tagħha jibqa' prijorità. Ser inħeġġu lill-G20 biex ikompli jappoġġa l-isforzi internazzjonali, u jikkontribwixxi biex jinkisbu riżultati ta'suċċess fis-summit li ġej fin-Nazzjonijiet Uniti dwar l-indirizzar ta' spustamenti kbar ta' refuġjati, u s-summit dwar ir-refuġjati ospitat mill-President Obama. Ser nappellaw biex jiżdiedu l-għajnuna umanitarja u għall-iżvilupp, ir-risistemazzjoni, l-appoġġ għar-refuġjati u l-komunitajiet li jospitawhom permezz ta' istituzzjonijiet finanzjarji internazzjonali u l-indirizzar tal-migrazzjoni irregolari. Il-G20 għandu l-għarfien espert sabiex jagħti kontributi prattiċi permezz tal-kummerċ, il-kooperazzjoni għall-iżvilupp u l-aċċess tar-refuġjati għal opportunitajiet ta' edukazzjoni u impjieg. It-tisħiħ tal-impjiegi, it-tkabbir u l-investiment għandu jibqa' fil-quċċata tal-aġenda tal-G20 Għalkemm l-ekonomiji tagħna rkupraw mill-kriżi, il-perspettiva globali għadha inċerta u bosta ċittadini għadhom mhumiex iħossu l-benefiċċji tat-tkabbir. Għalhekk ser nenfasizzaw l-importanza ta' narrattiva kredibbli għal tkabbir sostenibbli u inklużiv, li tħaddem l-għodod kollha disponibbli ta' politika - monetarja, fiskali u strutturali. Riżultat essenzjali ser ikun il-Pjan ta' Azzjoni tal-G20 ta' Hangzhou u l-Istrateġiji tat-Tkabbir aġġornati. Ser nappellaw sabiex titħaffef l-implimentazzjoni ta' dawn l-istrateġiji, konxji mill-għan stabbilit mill-G20 fi Brisbane biex sal-2018 it-tkabbir globali jiżdied bi 2%. F'dan ir-rigward, l-"Aġenda Msaħħa tar-Riformi Strutturali", bi prinċipji u indikaturi biex jitkejjel il-progress fir-riformi strutturali, hi milqugħa tajjeb. Ser nippruvaw nagħmlu progress fil-ħidma għal għamla favorevoli għat-tkabbir u għall-effiċjenza tal-finanzi pubbliċi. Is-summit ser jagħti bidu wkoll għal kooperazzjoni fl-innovazzjoni, fir-rivoluzzjoni industrijali ġdida u fl-ekonomija diġitali. Barra minn hekk, ser nilqgħu l-progress tajjeb li sar mill-G20 fil-promozzjoni tal-investiment fl-infrastruttura. Jeżistu sinerġiji b'saħħithom bejn il-prijoritajiet għall-investiment tal-UE u l-G20. Il-Fond Ewropew għall-Investimenti Strateġiċi jinsab fit-triq it-tajba biex jikseb l-għan li jiġu mobilizzati mill-inqas EUR 315-il biljun f'investimenti addizzjonali fl-ekonomija reali sa nofs l-2018, peress li diġà laħaq aktar minn EUR 100 biljun f'investimenti ġodda. Biex jiżgura li l-benefiċċji tat-tkabbir ekonomiku jinqasmu fuq firxa wiesgħa u li jonqsu l-inugwaljanzi, il-G20 ser ikompli jimplimenta wkoll il-Pjanijiet dwar l-Impjiegi b'enfasi partikolari fuq l-impjiegi għaż-żgħażagħ u għan-nisa. Ser nikkunsidraw azzjonijiet li jiffaċilitaw l-intraprenditorija, jippromwovu xogħol deċenti, irawmu l-apprendistati u jgħammru lill-ħaddiema bil-ħiliet ġusti. Progress fil-ħidma dwar it-trasparenza fiskali internazzjonali u l-ġlieda kontra l-finanzjament tat-terroriżmu Il-G20 għandu jtenni l-appell tiegħu lill-pajjiżi u l-ġurisdizzjonijiet kollha biex jibdew jiskambjaw l-informazzjoni fil-qafas tal-Istandard Globali dwar l-Iskambju Awtomatiku ta' Informazzjoni (AEOI) mal-imsieħba kollha interessati sa mhux aktar tard mill-2018; biex jaderixxu mal-Konvenzjoni Multilaterali dwar l-Assistenza Amministrattiva fil-Qasam Fiskali; u biex jissieħbu fil-Qafas Inklużiv tal-Erożjoni tal-Bażi u Trasferiment tal-Profitt (BEPS). Il-Pakkett kontra l-Evitar tat-Taxxa li ġie ffinalizzat f'Ġunju u l-passi li jmiss li tħejjew bi tweġiba għall-problemi li nkixfu fil-"Panama Papers" poġġew lill-UE fuq quddiem nett ta' din l-aġenda. Neħtieġu kriterji internazzjonali sodi biex nidentifikaw il-ġurisdizzjonijiet li ma jikkooperawx sabiex ikun hemm bażi solida għal-lista komuni aktar ġenerali tal-UE li għandha tiġi adottata sa tmiem l-2017. Wara s-summit, il-pass kruċjali li jmiss ser ikunu l-proposti tal-Forum Globali dwar is-sjieda benefiċjarja f'kooperazzjoni mat-Task Force ta' Azzjoni Finanzjarja (FATF). Għandna bżonn ningħaqdu flimkien fil-ġlieda kontra l-finanzjament tat-terroriżmu. Il-G20 diġà ħa passi importanti f'din id-direzzjoni, u għandu jkompli miexi f'din it-triq. Ser inħeġġu lill-FATF biex timplimenta bis-sħiħ l-istrateġija tagħha fil-ġlieda kontra l-finanzjament tat-terroriżmu, u biex tieħu passi li jsaħħu l-effikaċja tan-netwerk tal-FATF u tal-korpi reġjonali simili għaliha. Neħtieġu sistema monetarja u finanzjarja internazzjonali reżiljenti Ir-riforma regolatorja finanzjarja teħtieġ tibqa' prominenti fl-aġenda tal-G20. Jeħtieġ li l-irfinar ippjanat tal-qafas ta' Basel III jkun soġġett għal analiżi dettaljata tal-impatt u r-rekwiżiti kapitali m'għandhomx jiżdiedu b'mod sostanzjali fi kwalunkwe wieħed mr-reġjuni prinċipali tad-dinja. Il-ħidma tal-Kumitat ta' Basel, li aħna nappoġġaw, għandha titlesta sa tmiem l-2016 biex tiġi żgurata ċ-ċertezza regolatorja. Dwar il-kontropartijiet ċentrali, issa jeħtieġ li nwettqu progress fil-qafas tar-riżoluzzjonijiet. Il-G20 għandu wkoll janalizza bir-reqqa l-effetti magħduda flimkien tar-riformi finanzjarji miftiehma biex tkun żgurata l-konsistenza tagħhom mal-objettivi ġenerali tal-G20. L-implimentazzjoni konsistenti tal-Kapaċità ta' Assorbiment tat-Telf Totali, kooperazzjoni effettiva fil-każ ta' riżoluzzjoni transfruntiera u l-finalizzazzjoni tar-riformi tad-derivattivi OTC jibqgħu prijoritajiet. Fir-rigward tal-arkitettura finanzjarja internazzjonali, huwa partikolarment importanti li l-Mexxejja jaffermaw mill-ġdid l-impenn tagħhom biex il-Fond Monetarju Internazzjonali jibqa' b'saħħtu, ikollu riżorsi adegwati u jkun mgħammar b'sett ta' għodda effettiva. 5. Il-G20 jeħtieġ jippromwovi l-kummerċ miftuħ u l-investiment Il-G20 ser jiddiskuti dwar kif jista' jitreġġa' lura t-tnaqqis fit-tkabbir tal-kummerċ u l-investiment barrani. Dan ifisser it-tisħiħ mill-ġdid tal-isforzi biex jinfetħu s-swieq u jinħolqu kondizzjonijiet ekwivalenti, u li nikkomunikaw il-benefiċċji tal-kummerċ liċ-ċittadini waqt li nindirizzaw il-preokkuppazzjonijiet tagħhom. Il-G20 għandu responsabbiltà partikolari li jirrinforza s-sistema tal-kummerċ multilaterali. Għandu għalhekk jipprovdi gwida ġenwina għall-aġenda futura tal-kummerċ u l-investiment globali. L-impenn ta' reżistenza kontra l-protezzjoniżmu mhux biss għandu jiġġedded iżda jissaħħaħ fil-prattika. Hija meħtieġa azzjoni urġenti u effettiva biex titnaqqas il-kapaċità żejda fis-settur tal-azzar u f'setturi oħra, inkluż bl-indirizzar ta' sussidji u ta' miżuri oħra li joħolqu distorsjoni fis-suq li kkontribwew għal dan. Il-Ftehim ta' Faċilitazzjoni tal-Kummerċ tal-Organizzazzjoni Dinjija tal-Kummerċ (WTO) għandu jiġi ratifikat din is-sena u jiġi implimentat kompletament. Wasal iż-żmien ukoll li jinfetħu diskussjonijiet fil-WTO dwar kwistjonijiet ġodda bħall-kummerċ diġitali, l-investiment jew ir-restrizzjonijiet fuq l-esportazzjoni. Bħala l-ewwel pass lejn politika aktar koerenti fil-qasam tal-investiment, ser napprovaw il-Prinċipji Gwida tal-G20 għat-Tfassil tal-Politika għall-Investiment Globali. Barra minn hekk, il-G20 għandu jirrikonoxxi l-kontribut prezzjuż ta' ftehimiet plurilaterali, reġjonali u bilaterali konsistenti mal-WTO għal-liberalizzazzjoni tan-negozju u għat-tfassil tar-regoli. Nistennew li l-G20 jagħti spinta qawwija biex fl-2016 jiġi konkluż il-Ftehim dwar il-Beni Ambjentali, li ser ikun ta' benefiċċju mhux biss għat-tkabbir ekonomiku globali iżda wkoll għall-ambjent. 6. Progress fl-Aġenda 2030 għall-Iżvilupp Sostenibbli u l-Ftehim ta' Pariġi dwar it-tibdil fil-klima Is-summit ser japprova Pjan ta' Azzjoni tal-G20 dwar l-Aġenda 2030 għall-Iżvilupp Sostenibbli li jiddeskrivi l-kontribut kollettiv tal-G20 għat-tnaqqis tal-faqar u għall-iżvilupp sostenibbli. Huwa wkoll okkażjoni importanti biex jinżamm ir-ritmu għal ratifika u implementazzjoni rapida tal-Ftehim ta' Pariġi. Il-G20 għandu jkompli bil-ħidma fuq il-finanzjament ekoloġiku u tal-klima, l-enerġija sostenibbli, u t-tneħħija gradwali tas-sussidji għal fjuwils fossili ineffiċjenti. Għandu jappoġġa wkoll l-ilħuq ta' ftehimiet din is-sena dwar mekkaniżmu effettiv globali bbażat fuq is-suq biex jistabbilizza l-emissjonijiet mill-avjazzjoni internazzjonali fl-Organizzazzjoni tal-Avjazzjoni Ċivili Internazzjonali (ICAO) u biex l-emissjonijiet tal-idrofluworokarburi jitnaqqsu gradwalment skont il-Protokoll ta' Montreal. Ninsabu determinati li niżguraw li s-summit ta' Hangzhou jkun pass importanti ieħor fit-tisħiħ tal-irkupru ekonomiku globali. L-UE tħares 'il quddiem sabiex tiddiskuti l-isfidi ewlenin internazzjonali ma' sħabha tal-G20 f'Hangzhou. Summit tal-G20, Hangzhou, iċ-Ċina, 04-05/09/2016